Man, vrou op Richmond-plaas geskietŉ Man en ŉ vrou is in ŉ kritieke toestand in die hospitaal nadat hulle Vrydagoggend omstreeks 02:00 op Honeywood-plaas naby Richmond in KwaZulu-Natal geskiet is. Kol. Jay Naicker, ŉ polisiewoordvoerder, het aan Maroela Media gesê inligting oor die voorval is nog skaars en die polisie is nog besig met die ondersoek. “Die vrou, in haar 30s, is glo deur ŉ man in die huis geskiet. Die man is ook geskiet in die huis aangetref met ŉ vuurwapen steeds in sy hande,” het Naicker gesê. Chris Botha, ŉ woordvoerder van Netcare911, het gesê albei pasiënte is op die toneel gestabiliseer en na ŉ nabygeleë hospitaal geneem vir behandeling. Die Richmond-polisie ondersoek ŉ saak van poging tot moord en die besit van ŉ ongelisensieerde vuurwapen. Die name van die man en vrou is nie bekend gemaak nie.